ರಂಗಸ್ಥಳದಲ್ಲಿ ಹೃದಯಾಘಾತ: ಮಂದಾರ್ತಿ ಮೇಳದ ಪ್ರಧಾನ ವೇಷಧಾರಿ ಸಾಧು ಕೊಠಾರಿ ನಿಧನ ಉಡುಪಿ, ಜ.5: ಮಂದಾರ್ತಿ ಮೂರನೇ ಮೇಳದ ಎರಡನೇ ವೇಷಧಾರಿ ಸಿ. ಸಾಧು ಕೊಠಾರಿ 58 ಮಂಗಳವಾರ ಬೆಳಗಿನ ಜಾವ ವೇಷ ಧರಿಸಿರುವಂತೆ ಹೃದಯಾಘಾತಕ್ಕೊಳಗಾಗಿ ಆಸ್ಪತ್ರೆಗೆ ಕೊಂಡೊಯ್ಯುವ ವೇಳೆ ನಿಧನರಾದ ಘಟನೆ ಸಾಬರಕಟ್ಟೆ ಬಳಿಯ ಶಿರಿಯಾರ ಕಾಜ್ರಳ್ಳಿ ಯಲ್ಲಿ ಸಂಭವಿಸಿದೆ. ಬಾಬಣ್ಣ ನಾಯ್ಕ ಮತ್ತು ಮಕ್ಕಳಿಂದ ಮಂದಾರ್ತಿ ಮೂರನೇ ಮೇಳದ ಸೇವೆಯ ಆಟ ನಿನ್ನೆ ಕಾಜ್ರಳ್ಳಿ ಕಲ್ಬೆಟ್ಟುನಲ್ಲಿ ನಡೆದಿತ್ತು. ಮೇಳದ ಪ್ರಧಾನ ವೇಷಧಾರಿಯಾಗಿ ಸಾಧು ಕೊಠಾರಿ ಸಾಧುಕುಮಾರ್ ಸಿ. ಅವರು ಮಧುರಾ ಮಹೀಂದ್ರ ಪ್ರಸಂಗದಲ್ಲಿ ಮಾಗಧನ ಪಾತ್ರವನ್ನು ನಿರ್ವಹಿಸುತಿದ್ದರು. ರಂಗಸ್ಥಳದಲ್ಲಿ ಅಸ್ವಸ್ಥಗೊಂಡ ಅವರು ಚೌಕಿಮನೆಯಲ್ಲಿ ಸ್ವಲ್ಪ ವಿಶ್ರಾಂತಿಯಲ್ಲಿದ್ದಾಗ ಎದೆನೋವು ಬಂದುದರಿಂದ ಸಹ ಕಲಾವಿದರು ಬ್ರಹ್ಮಾವರ ಖಾಸಗಿ ಆಸ್ಪತ್ರೆಗೆ ವಾಹನದಲ್ಲಿ ಕರೆದುಕೊಂಡು ಹೋಗುವಾಗ ಮಾರ್ಗ ಮಧ್ಯದಲ್ಲಿ ಹೃದಯ ಸ್ಥಂಭನಕ್ಕೊಳಗಾಗಿ ಬೆಳಗಿನ ಜಾವ 5 ಗಂಟೆ ಸುಮಾರಿಗೆ ನಿಧನರಾಗುವ ಮೂಲಕ ಕಲಾಭಿಮಾನಿಗಳನ್ನು ಶೋಕಸಾಗರದಲ್ಲಿ ಮುಳುಗಿಸಿದರು. ಬ್ರಹ್ಮಾವರ ತಾಲೂಕು ಬಾರಕೂರು ಹೇರಾಡಿಯ ನಾರಾಯಣ ಕೊಠಾರಿ ರಾಧಾ ದಂಪತಿಯ ಪುತ್ರನಾಗಿ 1960ರಲ್ಲಿ ಜನಿಸಿದ ಸಾಧುಕುಮಾರ್ 5ನೇ ತರಗತಿಯವರೆಗೆ ಅಕ್ಷರಾಭ್ಯಾಸ ಮಾಡಿ ತನ್ನ 15ನೇ ವಯಸ್ಸಿನಲ್ಲೇ ಬಣ್ಣದ ಲೋಕಕ್ಕೆ ಮುಖ ಮಾಡಿದ್ದರು. ಬಿದ್ರಗೋಡು ವಾಸುದೇವ ಆಚಾರ್ಯರು ಇವರನ್ನು ಒಬ್ಬ ಸವುರ್ಥ ಕಲಾವಿದನನ್ನಾಗಿ ರೂಪಿಸಿದ್ದರು. 15ನೇ ವರ್ಷಕ್ಕೆ ಮೇಳ ಸೇರಿದ ಸಾಧು ಕೊಠಾರಿ, ಗೋಳಿಗರಡಿ, ಕಮಲಶಿಲೆ, ಅಮೃತೇಶ್ವರೀ, ಸಾಲಿಗ್ರಾಮ, ಸೌಕೂರು, ಕಳವಾಡಿ, ಹಾಲಾಡಿ ಮತ್ತು ಸುಮಾರು 29 ವರ್ಷಗಳಷ್ಟು ಸುದೀರ್ಘಕಾಲ ಮಂದಾರ್ತಿ ಮೇಳದಲ್ಲಿ ವೈವಿಧ್ಯಮಯ ವೇಷಗಳನ್ನು ಮಾಡಿದ್ದು, ಒಟ್ಟು ನಾಲ್ಕು ದಶಕ ಗಳಿಗೂ ಅಧಿಕ ಕಾಲ ಕಲಾಸೇವೆ ಮಾಡಿದ್ದಾರೆ. ಕೌಂಡ್ಲೀಕ, ಹನುಮಂತ, ಕಮಲಭೂಪ, ಘಟೋತ್ಕಚ, ಬಲರಾಮ, ಭೀಮ, ಶಲ್ಯ, ಸುಂದರ ರಾವಣ, ರಕ್ತಜಂಘ ಹಾಗೂ ಮಂದಾರ್ತಿ ಕ್ಷೇತ್ರ ಮಹಾತ್ಮೆಯ ಮಹಿಷಾಖ್ಯ.. ಇವರ ಜನ ಮೆಚ್ಚುಗೆಯ ಪ್ರೀತಿಯ ಪಾತ್ರಗಳು. ಪತ್ನಿ, ಇಬ್ಬರು ಪುತ್ರರು ಹಾಗೂ ಓರ್ವ ಪುತ್ರಿಯನ್ನು ಸಾಧುಕುಮಾರ್ ಅಗಲಿದ್ದು, ಅಂತ್ಯಕ್ರಿಯೆ ಇಂದು ಸಂಜೆ ಬಾರ್ಕೂರಿನ ಬಳಿ ಹೇರಾಡಿಯಲ್ಲಿ ನೆರೆವೇರಿತು. ಸರಳ ಸಜ್ಜನಿಕೆಯ ಕಲಾವಿದರಾಗಿದ್ದ ಸಾಧು ಕೊಠಾರಿ ನಿಧನಕ್ಕೆ ಉಡುಪಿ ಯಕ್ಷಗಾನ ಕಲಾರಂಗದ ಅಧ್ಯಕ್ಷ ಎಮ್.ಗಂಗಾಧರ ರಾವ್ ಹಾಗೂ ಕಾರ್ಯದರ್ಶಿ ಮುರಲಿ ಕಡೆಕಾರ್ ತೀವ್ರ ಸಂತಾಪ ವ್ಯಕ್ತ ಪಡಿಸಿದ್ದಾರೆ.